CELEX: 62014CN0504
Language: sk
Date: 2014-11-11 00:00:00
Title: Vec C-504/14: Žaloba podaná 11. novembra 2014 – Európska komisia/Helénska republika

12.1.2015   
            
            
               SK
            
            
               Úradný vestník Európskej únie
            
            
               C 7/19
            
         Žaloba podaná 11. novembra 2014 – Európska komisia/Helénska republika
   (Vec C-504/14)
   (2015/C 007/25)
   Jazyk konania: gréčtina
   
      Účastníci konania
   
   
      Žalobkyňa: Európska komisia (v zastúpení: Μ. Patakia a C. Hermes)
   
      Žalovaná: Helénska republika
   
      Návrhy žalobkyne
   
   
               —
            
            
               určiť, že Helénska republika si nesplnila povinnosti, ktoré jej vyplývajú z:
               
                           —
                        
                        
                           článku 6 ods. 2 a 3 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1) a) tým, že neprijala vhodné opatrenia, aby bolo vylúčené poškodzovanie prirodzených biotopov a biotopov druhov a rušenie druhov, pre ktoré je dotknuté územie určené, b) tým, že povolila (bez toho, aby vykonala zodpovedajúce posúdenie ich dôsledkov v zmysle článku 6 ods. 3) zásahy, ktoré by mohli mať na predmetnú lokalitu významný vplyv, a to buď samostatne, alebo v kombinácii s inými plánmi alebo projektmi, spôsobila poškodzovanie alebo ničenie hniezd prioritného druhu Caretta caretta nachádzajúceho sa v tejto oblasti, čím došlo k rušeniu tohto druhu, a nakoniec spôsobila poškodzovanie alebo ničenie piesočných biotopov č. 2110 a 2220, ako aj prioritného biotopu č. 2250;
                        
                     
                           —
                        
                        
                           článku 12 ods. 1 písm. b) a d) uvedenej smernice tým, že neprijala potrebné opatrenie na vytvorenie systému prísnej ochrany morskej korytnačky Caretta caretta (prioritný druh) v zálive Kyparissia, aby sa predišlo akémukoľvek rušeniu tohto druhu v období rozmnožovania a akejkoľvek činnosti, ktorá by mohla spôsobiť poškodzovanie alebo ničenie miest rozmnožovania tohto druhu;
                        
                     
         
               —
            
            
               uložiť Helénskej republike povinnosť nahradiť trovy konania.
            
         
      Žalobné dôvody a hlavné tvrdenia
   
   
               1.
            
            
               Nesplnenie povinnosti sa týka: a) dôsledku rôznych projektov a činností na oblasť Natura 2000 GR2550005 „Thines Kyparissias“ (navrhnutú ako lokalita významná pre Spoločenstvo – LVS – od 1. apríla 1997, následne lokalita významná pre Spoločenstvo od 1. septembra 2006) a konkrétne na prioritný druh Caretta caretta a na niektoré piesočné biotopy, vrátane prioritného biotopu č. 2250* Pobrežné piesočné duny s Juniperus spp. a b) neprijatia potrebných opatrení na vytvorenie systému prísnej ochrany morskej korytnačky Caretta caretta v dotknutej oblasti, aby sa vylúčilo rušenie tohto druhu v období rozmnožovania a akákoľvek činnosť, ktorá by mohla spôsobiť poškodzovanie alebo ničenie miest rozmnožovania tohto druhu.
            
         
               2.
            
            
               Program LIFE-Nature LIFE98NAT/GR/5262 (Application of Management Plan for Caretta caretta in Southern Kyparissia) sa začal v roku 1998, po jeho schválení príslušným ministerstvom. Program LIFE sa skončil v roku 2002 vypracovaním osobitného návrhu posúdenia dopadov na životné prostredie (EPM v helénskych právnych predpisoch), ktorý už odkazoval na vlastnosti predmetného druhu a na nevyhnutnosť zabezpečiť jeho účinnú ochranu.
            
         
               3.
            
            
               V nadväznosti na niekoľko sťažností mimovládnych organizácií a návštevu delegácie Komisie na mieste v júli 2011 začala Komisia konanie pre porušenie ustanovení smernice 92/43, ktoré sú uvedené v návrhoch žaloby.
            
         
               4.
            
            
               Komisia po prvé Helénskej republike vytýka, že v rozpore s článkom 12 smernice nezaviedla systém prísnej ochrany druhov uvedených v prílohe IV smernice, ktorý zakazuje:
               
                           —
                        
                        
                           úmyselné rušenie daného druhu, najmä v období rozmnožovania,
                        
                     
                           —
                        
                        
                           poškodzovanie alebo ničenie miest rozmnožovania alebo miest odpočinku.
                        
                     
         
               5.
            
            
               Konkrétne sa Helénskej republike vytýka, že opomenula vytvoriť úplný a konzistentný vnútroštátny právny rámec a prijať konkrétne, osobitné a účinné opatrenia a tolerovala činnosti, ktoré nielenže môžu poškodiť alebo ničiť miesta rozmnožovania, ale aj vyrušovať dotknutý živočíšny druh najmä v období inkubácie, vyliahnutia a presunu novorodencov do mora.
            
         
               6.
            
            
               Komisia okrem toho tvrdí, že Helénska republika porušila článok 6 ods. 2 a 3 smernice, keďže:
               
                           a)
                        
                        
                           nezabezpečila, aby bolo vylúčené poškodzovanie prírodných biotopov a rozsiahle rušenie druhov vo vyhlásených oblastiach. Helénska republika totiž tým, že v rozpore s povinnosťami, ktoré jej vyplývajú z článku 6 ods. 2, tolerovala celý rad nekontrolovaných či neregulovaných činností, neprijala v prejednávanej veci vhodné opatrenia, aby sa vylúčilo poškodzovanie biotopov a rušenie dotknutého druhu,
                        
                     
                           b)
                        
                        
                           zistené predmetné činnosti neboli v rozpore s povinnosťami, ktoré Helénskej republike vyplývajú z článku 6 ods. 3 smernice, podrobené zodpovedajúcemu posúdeniu ich dôsledkov, a to buď samostatne alebo v kombinácii s inými plánmi alebo projektmi, pričom uvedené ustanovenie vyžaduje, aby takémuto posúdeniu podliehal akýkoľvek plán alebo projekt, ktorý s danou lokalitou priamo nesúvisí alebo nie je pre starostlivosť o ňu nevyhnutný, ale bude mať pravdepodobne na túto lokalitu významný vplyv.
                        
                     
         
      (1)  Ú. v. ES L 206, s. 7; Mim. vyd. 15/002, s. 102.